Diari Oficial de la Generalitat Valenciana


Sumari del DOGV 5707, del 20-02-2008 (2008/1559)

ORDE de 5 de febrer de 2008, del conseller d'Immigració i Ciutadania, per la qual es crea el fitxer informatitzat Cens de Valencians Residents a l'Estranger.
-------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2008/02/05/(2)/dof/vci/html**

### Dades del document

Número de DOGV
:   5707

Data del DOGV
:   20-02-2008

Secció del DOGV
:   I. DISPOSICIONS GENERALS

Número del document
:   2008/1559


Data del document
:   05-02-2008

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * dades personals
    * administració regional
    * base de dades
    * legislació

ORDE de 5 de febrer de 2008, del conseller d'Immigració i Ciutadania, per la qual es crea el fitxer informatitzat Cens de Valencians Residents a l'Estranger. [2008/1559]  
La Llei Orgànica 15/1999, de 13 de desembre, de Protecció de Dades de Caràcter Personal, establix en l'article 2 que esta s'aplicarà a les dades de caràcter personal registrades en suport físic que els faça susceptibles de tractament, i a tota modalitat d'ús posterior d'estes dades pels sectors públics i privat.  
Així mateix, l'esmentada llei orgànica, disposa en l'article 20 que la creació, modificació o supressió dels fitxers de les administracions públiques només poden fer-se per mitjà de disposició general publicada en el Boletín Oficial del Estado o diari oficial corresponent.  
El Decret 96/1998, de 6 de juliol, del Consell, pel qual es regulen l'organització de la funció informàtica, la utilització dels sistemes d'informació i el registre de fitxers informatitzats en l'àmbit de la Generalitat, determina, en els seus articles 10 i següents, el procediment d'inscripció en este últim dels fitxers informatitzats de dades personals creats o gestionats pels distints òrgans i entitats de la Generalitat, així com la potestat per a l'aprovació de la disposició de caràcter general creadora dels fitxers automatitzats, l'exercici de la qual recau en la conselleria competent per raó de la matèria.  
Per tot el que antecedix, segons el que establix l'article 28 e) de la Llei 5/1983, de 30 de desembre, del Consell, i una vegada complits els tràmits establits en l'article 12 del Decret 96/1998, de 6 de juliol, del Consell i, emés el preceptiu informe de l'Advocacia General de la Generalitat.  
ORDENE  
Article 1  
La supressió del fitxer informatitzat denominat Cens de Valencians Residents a l'Estranger (CERA), amb número d'inscripció en el Registre General de Protecció de Dades de la Generalitat Valenciana 0559370840, creat per resolució de 7 de febrer de 2001, del secretari general de la Presidència de la Generalitat Valenciana.  
Article 2  
La creació i la regulació del fitxer informatitzat que apareix en l'annex, de conformitat amb el que establix l'article 20 de la Llei Orgànica 15/1999, de 13 de desembre, de Protecció de Dades de Caràcter Personal.  
Totes les dades contingudes en el fitxer que apareix en l'article 1 de la present orde, que se suprimix, passaran al fitxer de nova creació.  
Article 3  
El titular de l'òrgan administratiu responsable del corresponent fitxer adoptarà les mesures de gestió i organització que resulten necessàries per a assegurar la confidencialitat, seguretat i integritat de les dades i que eviten la seua pèrdua, tractament o accés no autoritzat, com també les conduents a fer efectives les garanties, obligacions i drets reconeguts en la Llei Orgànica 15/1999, de 13 de desembre, de Protecció de Dades de Caràcter Personal.  
Article 4  
Les persones afectades del fitxer informatitzat mencionat poden exercir el seu dret d'accés, rectificació, i cancel·lació de dades, quan calga, davant de l'òrgan que per al fitxer informatitzat es concreta en esta orde.  
DISPOSICIÓ FINAL  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 5 de febrero de 2008  
El conseller d'Immigració i Ciutadania,  
RAFAEL BLASCO CASTANY  
ANNEX  
Creació fitxer  
Conselleria d'Immigració i Ciutadania  
Direcció General de Ciutadania i Integració  
Denominació del fitxer: Cens de Valencians Residents a l'Estranger  
1. Finalitat i ús del fitxer  
Llista institucional de la Generalitat amb els valencians residents a l'estranger.  
2. Persones o col·lectius sobre els quals es pretén obtindre dades de caràcter personal o que resulten obligats a subministrar-les: ciutadans espanyols que, d'acord amb l'article 3.2 de l'Estatut d'Autonomia de la Comunitat Valenciana, tenen la condició política de valencians i que residixen a l'estranger.  
3. Procediment de recollida de dades de caràcter personal  
Proporcionats periòdicament per l'Institut Nacional d'Estadística (INE), segons dades que s'inclouen en el Cens d'Espanyols Absents (CERA).  
4. Estructura bàsica del fitxer automatitzat: l'estructura està integrada per una fitxa per a cada un dels valencians residents a l'estranger. Cada fitxa conté les dades següents:  
- Nom i cognoms  
- Domicili  
- Telèfon  
- Data de naixement  
- Lloc de naixement  
- Sexe  
5. Cessions de dades de caràcter personal i, si és el cas, les transferències de dades que es prevegen a països tercers:  
No estan previstes  
6. Òrgan responsable del fitxer:  
Direcció General de Ciutadania i Integració  
7. Servicis o unitats davant dels quals poden exercir-se els drets d'accés, rectificació i cancel·lació:  
Àrea de Participació  
8. Mesures de seguretat amb indicació del nivell bàsic, mitjà o alt exigible:  
Nivell bàsic, segons els criteris recollits en el Reial Decret 994/1999, d'11 de juny, pel qual s'aprova el Reglament de mesures de seguretat dels fitxers automatitzats que continguen dades de caràcter personal.


Còpia Permalink ELI